Predkladacia správa

Uznesením vlády Slovenskej republiky č. 878 zo dňa 3. decembra 2008 je zaradená  legislatívna úloha B.6. "Predložiť na rokovanie vlády návrh zákona, ktorým sa mení a dopĺňa zákon č. 587/2004 Z. z o Environmentálnom fonde a o zmene a doplnení niektorých zákonov v znení neskorších predpisov k návrhu legislatívnych, inštitucionálnych a ekonomických opatrení na zmiernenie a následné zastavenie podkôrnikovej kalamity v smrečinách na Slovensku“, ktorú mal predložiť na rokovanie vlády Slovenskej republiky minister životného prostredia Slovenskej republiky. 

Cieľom Environmentálneho fondu (ďalej len „fond“) je uskutočňovanie štátnej podpory starostlivosti o životné prostredie a o tvorbu životného prostredia na princípoch trvalo udržateľného rozvoja, pričom kladie dôraz na podporu žiadateľov, ktorí nemajú možnosť získať zahraničnú pomoc (napr. obce s menej ako 2000 obyvateľmi) na postupné ukončovanie rozostavaných stavieb environmentálnej infraštruktúry ako aj na podporu riešenia mimoriadne závažnej environmentálnej situácie.

Vzhľadom na tú skutočnosť, že na zmiernenie a následné zastavenie  podkôrnikovej kalamity v smrečinách na území Slovenskej republiky má fond už tohto času vytvorené legislatívne podmienky pre financovanie opatrení na ochranu krajiny a prírody, nie je nutná novelizácia zákona č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov.

Predložený materiál nemá finančný, ekonomický vplyv, ani vplyv na zamestnanosť a podnikateľské prostredie. 
Ministerstvo životného prostredia Slovenskej republiky na základe uvedených skutočností navrhuje zrušenie legislatívnej úlohy B.6. z uznesenia vlády Slovenskej republiky č. 878 zo dňa 3. decembra 2008.